અંગ્રેજી સેનાની આગેવાની કેપ્ટન ફ્રાન્સીસ સ્ટોટન કરી રહ્યા હતા અને તેમણે તેમના સૈનિકો સાથે લગભગ બાર કલાક સુધી પેશ્વાની સેના સામે લડાઈ લડી હતી. આ બ્રિટીશ સેનામાં બોમ્બે નેટીવ ઇન્ફ્રન્ટ્રીના મહાર જાતિના સૈનિકો પણ હતા. મહારાષ્ટ્રમાં મહાર જાતિ એ આજે પણ દલિત જાતિ ગણાય છે અને એ સમયમાં તેમના પર અસંખ્ય જુલમ થતા હતા. જાણવા મળ્યા અનુસાર મહાર જાતિના દરેક વ્યક્તિએ પોતાની કમરે પાછળની તરફ રહે એ રીતે એક ઝાડુ સતત બાંધીને ફરવું પડતું જેથી તેમના પગલાં જે જમીન પર પડે ત્યાંથી તેની અસર દૂર થઇ જાય. આ ઉપરાંત આગળની તરફ રહે એ રીતે મહાર જાતિના વ્યક્તિએ પોતાના ગળામાં એક નાનકડી માટલી પણ લટકાવવી પડતી જેથી તે જમીન પર ન થૂકે પરંતુ એ માટલીમાં જ થૂકે. આ પ્રકારનો અમાનુષી અત્યાચાર મહાર જાતિ પર તે સમયે ઉંચી જાતીના લોકો દ્વારા કરવામાં આવતો.